b'\n_START_ARTICLE_\nGr\xc3\xbcnerl\xc3\xb8kka\xe2\x80\x93Torshov-linjen\n_START_SECTION_\nHistorikk\n_START_PARAGRAPH_\nGr\xc3\xbcnerl\xc3\xb8kka-Torshov-linjen ble opprinnelig drevet av Kristiania Sporveisselskab (Gr\xc3\xb8nntrikken). Den hadde som grunnlag en ensporet hestesporvei som ble \xc3\xa5pnet fra Stortorvet til Gr\xc3\xbcnerl\xc3\xb8kka i 1876, denne ble forlenget til  Thorvald Meyers gate 49 den 18. mars 1878 hvor det var stall til 50 hester, smie og vognhall. Linjen ble forlenget videre til Beyerbrua i 1879. Fra 1880 gikk det sporvogner mellom Vestbanen og Gr\xc3\xbcnerl\xc3\xb8kka. Etter hvert ble n\xc3\xa5 sporveisnettet utstyrt med dobbeltspor._NEWLINE_Linjen ble omstilt til elektrisk drift og forlenget til Torshov 29. september 1899, blant annet p\xc3\xa5 grunn av konkurranse fra Christiania Elektriske Sporvei (Bl\xc3\xa5trikken) som hadde drevet elektrisk sporvei p\xc3\xa5 Briskebylinjen siden 1894. Trikken kj\xc3\xb8rte n\xc3\xa5 ikke lenger til Beyerbrua, tras\xc3\xa9en gikk gjennom Sannergata og nordover Toftes gate og Vogts gate til Torshovgata hvor det ble bygget en ny trikkestall. 2. oktober 1901 ble linjen forlenget til Sandaker og 28. november 1902 til Grefsen stasjon. Sidelinjen til Sagene kirke ble \xc3\xa5pnet 28. desember 1914, en gren av denne (Korsvollinjen) til Bj\xc3\xb8lsen i 1924._NEWLINE_25. september 1934 ble Kjels\xc3\xa5sbanen mellom Storo og Kjels\xc3\xa5s tatt i bruk. 16. juli 1947 ble sporet til Toftes gate flyttet fra Sannergata til Schleppegrells gate._NEWLINE_Fra 1918 til 1967 ble strekningen mellom Vippetangen og Sandaker ogs\xc3\xa5 brukt til korntransport.'